Απόφαση της Επιτροπής της 28ης Μαρτίου 2000 για δεύτερη τροποποίηση της απόφασης 1999/789/ΕΚ σχετικά με ορισμένα μέτρα προστασίας όσον αφορά την αφρικανική πανώλη των χοίρων στην Πορτογαλία [κοινοποιηθείσα υπό τον αριθμό Ε(2000) 832] (Κείμενο που παρουσιάζει ενδιαφέρον για τον ΕΟΧ) (2000/255/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4, την οδηγία 80/215/ΕΟΚ του Συμβουλίου, της 22ας Ιανουαρίου 1980, περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας(4), όπως τροποποιήθηκε τελευταία από την οδηγία 91/687/ΕΟΚ(5), και ιδίως το άρθρο 7α παράγραφος 2, Εκτιμώντας τα ακόλουθα: (1) Στις 15 Νοεμβρίου 1999, εμφανίστηκε στην Πορτογαλία, στην Κοινότητα Αlmοdovar της περιφέρειας Alentejο, μία εστία αφρικανικής πανώλης των χοίρων. (2) Με την απόφαση 1999/789/ΕΚ(6), η Επιτροπή θέσπισε ορισμένα μέτρα ελέγχου της ασθένειας για να εμποδίσει την εξάπλωσή της. (3) Με την απόφαση 2000/64/ΕΚ(7), η Επιτροπή τροποποίησε την απόφαση 1999/789/ΕΚ, προκειμένου να ληφθεί υπόψη η εξέλιξη της κατάστασης. (4) Με την απόφαση 2000/62/ΕΚ(8), η Επιτροπή ενέκρινε σχέδιο που υπέβαλε η Πορτογαλία για την επιτήρηση της αφρικανικής πανώλης των χοίρων, η οποία περιελάμβανε περαιτέρω μέτρα για τον έλεγχο της ασθένειας. (5) Λαμβανομένης υπόψη της ευνοϊκής εξέλιξης της κατάστασης πρέπει να τροποποιηθεί για δεύτερη φορά η απόφαση 1999/789/ΕΚ. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 2 της απόφασης 1999/789//ΕΚ αντικαθίσταται από το ακόλουθο κείμενο: "Άρθρο 2 1. Οι ζώντες χοίροι που προέρχονται από εκμετάλλευση η οποία ευρίσκεται στις περιοχές που περιγράφονται στο παράρτημα δεν μπορούν να αποσταλούν σε άλλες περιοχές της Πορτογαλίας, εκτός αν τα ζώα: - προέρχονται από εκμετάλλευση στην οποία δεν έχουν εισαχθεί ζώντες χοίροι κατά τη διάρκεια της περιόδου των 30 ημερών που προηγούνται της αποστολής των εν λόγω χοίρων από εκμεταλλεύσεις που ευρίσκονται στις περιοχές που περιγράφονται στο παράρτημα, - έχουν ενταχθεί σε πρόγραμμα ορολογικών δοκιμών πρώτης μετακίνησης, οι οποίες πραγματοποιήθηκαν κατά τη διάρκεια των δέκα ημερών που προηγούνται της μεταφοράς και κατά τις οποίες δεν ανιχνεύθηκαν αντισώματα του ιού της αφρικανικής πανώλης των χοίρων· το πρόγραμμα δοκιμών πριν από τις μετακινήσεις για την εν λόγω αποστολή πρέπει να έχει σχεδιασθεί έτσι ώστε να παρέχει περίπου 95 % εμπιστοσύνη όσον αφορά την ανίχνευση των οροθετικών ζώων σε ποσοστό επιπολασμού της νόσου 5 %, - έχουν υποβληθεί σε κλινική εξέταση στην εκμετάλλευση προέλευσης εντός των 24 ωρών που προηγούνται της μεταφοράς. Πρέπει να εξετάζονται όλοι οι χοίροι της εκμετάλλευσης προέλευσης και να επιθεωρούνται οι σχετικές εγκαταστάσεις. Τα ζώα πρέπει να αναγνωρίζονται με ενώτια στην εκμετάλλευση προέλευσης έτσι ώστε να μπορεί να εντοπισθεί η εκμετάλλευση προέλευσης, - έχουν μεταφερθεί απευθείας από την εκμετάλλευση προέλευσης στην εκμετάλλευση ή σφαγείο προορισμού. Τα μέσα μεταφοράς πρέπει να καθαρίζονται και να απολυμαίνονται με επίσημο εγκεκριμένο απολυμαντικό πριν από τη φόρτωση και αμέσως μετά την εκφόρτωση. 2. Κατά παρέκκλιση της παραγράφου 1 δεύτερο εδάφιο, ο επίσημος κτηνίατρος μπορεί να αποφασίσει, στην περίπτωση χοίρων που προορίζονται για σφαγή, την πραγματοποίηση κατά τη σφαγή των ορολογικών δοκιμών που προηγούνται της μετακίνησης και οι οποίες αναφέρονται στην παράγραφο 1, αν τα αποτελέσματα των ορολογικών ελέγχων που έχουν διεξαχθεί προηγουμένως στην εκμετάλλευση καταγωγής, στο πλαίσιο της εφαρμογής της παρούσας απόφασης ή του σχεδίου παρακολούθησης που εγκρίθηκε με την απόφαση 2000/62/ΕΚ, είναι αρνητικά. 3. Οι ζώντες χοίροι που αποστέλλονται σε άλλες περιοχές της Πορτογαλίας σύμφωνα με την παράγραφο 1 πρέπει να συνοδεύονται κατά τη διάρκεια της μεταφοράς στην εκμετάλλευση ή στο σφαγείο προορισμού από υγειονομικό πιστοποιητικό το οποίο εκδίδεται από επίσημο κτηνίατρο." Άρθρο 2 Στο άρθρο 6 της απόφασης 1999/789/ΕΚ, όπως τροποποιήθηκε από την απόφαση 2000/64/ΕΚ, η ημερομηνία "31 Μαρτίου 2000" αντικαθίσταται από την ημερομηνία "31 Μαΐου 2000". Άρθρο 3 Τα κράτη μέλη τροποποιούν τα μέτρα τα οποία εφαρμόζουν στις εμπορικές συναλλαγές προκειμένου να τα καταστήσουν σύμφωνα με την παρούσα απόφαση, και ενημερώνουν αμέσως σχετικά την Επιτροπή. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 28 Μαρτίου 2000.

[Source: multi_eurlex | Tokens: 4522]